b'\n_START_ARTICLE_\nEnver Hoxha\n_START_SECTION_\nNuoruus\n_START_PARAGRAPH_\nHoxha syntyi varakkaaseen perheeseen; is\xc3\xa4 oli apteekkari. H\xc3\xa4n opiskeli Ranskassa 1930\xe2\x80\x931934, mink\xc3\xa4 j\xc3\xa4lkeen h\xc3\xa4n aloitti oikeustieteen opinnot Brysseliss\xc3\xa4. Hoxha ty\xc3\xb6skenteli my\xc3\xb6s sihteerin\xc3\xa4 Albanian suurl\xc3\xa4hetyst\xc3\xb6ss\xc3\xa4. Ranskassa ja Belgiassa ollessaan Hoxha kuuli kommunistisista ideoista. Palattuaan Albaniaan h\xc3\xa4n ty\xc3\xb6skenteli ensin ranskanopettajana mutta perusti pian tupakkakaupan Tiranaan._NEWLINE_1941 Hoxha perusti Jugoslavian avulla Albanian ty\xc3\xb6n puolueen. H\xc3\xa4n johti vuodesta 1943 alkaen sen aseellista siipe\xc3\xa4, joka taisteli menestyksellisesti maan italialaisia ja saksalaisia miehitt\xc3\xa4ji\xc3\xa4 vastaan. 29. marraskuuta 1944 h\xc3\xa4n julisti Albanian itsen\xc3\xa4iseksi ja vuonna 1946 kansantasavallaksi.  Enver Hoxha oli naimisissa Nexhmije Hoxhan kanssa, ja heill\xc3\xa4 oli kaksi poikaa (Ilir Hoxha ja Sokol Hoxha) sek\xc3\xa4 yksi tyt\xc3\xa4r (Pranvera Hoxha).\n_START_SECTION_\nAlbanian erist\xc3\xa4ytyminen\n_START_PARAGRAPH_\nTaloudelliset ja poliittiset j\xc3\xa4nnitykset Jugoslavian kanssa johtivat siihen, ett\xc3\xa4 Enver Hoxha turvautui Neuvostoliittoon vuonna 1948: n\xc3\xa4in p\xc3\xa4\xc3\xa4stiin irti Jugoslavian m\xc3\xa4\xc3\xa4r\xc3\xa4ysvallasta. Samalla h\xc3\xa4n suoritti hallinnossa jugoslavialaismielisten ainesten puhdistuksia, jotka merkitsiv\xc3\xa4t vuonna 1949 kuolemanrangaistuksia ja vankeustuomioita useille puolueen j\xc3\xa4senille. Stalinin kuolema ja sit\xc3\xa4 seurannut destalinisaatio Neuvostoliitossa 1950-luvun loppupuolella johtivat siihen, ett\xc3\xa4 Hoxha katkaisi 1961 suhteet aiempaan kumppaniinsa ja useimpiin It\xc3\xa4-Euroopan valtioihin ja liittoutui Kiinan kanssa._NEWLINE_Maolaisuudesta 1960-luvulla tehtiin puolueen virallinen oppi. Kaikkia maan uskonnollisia perinteit\xc3\xa4 vastaan taisteltiin ankarasti. Moskeijoita ja kirkkoja tuhottiin ja otettiin muihin k\xc3\xa4ytt\xc3\xb6tarkoituksiin. Et\xc3\xa4\xc3\xa4ntyminen Neuvostoliitosta t\xc3\xa4ydentyi, kun 1968 Albania vet\xc3\xa4ytyi virallisesti Varsovan liitosta. My\xc3\xb6s suhteet Kiinaan katkaistiin 1978, kun sen politiikka muutti kurssia 1970-luvun lopussa Lin Biaon ja Mao Zedongin kuoltua. Albania alkoi Hoxhan johdolla noudattaa t\xc3\xa4ydellist\xc3\xa4 erist\xc3\xa4ytymispolitiikkaa. Niinp\xc3\xa4 Hoxha rakennutti maahan 600\xc2\xa0000 bunkkeria strategisesti t\xc3\xa4rkeille paikoille pel\xc3\xa4tess\xc3\xa4\xc3\xa4n muiden maiden hy\xc3\xb6kk\xc3\xa4yksi\xc3\xa4.\n_START_SECTION_\nSairaus ja viimeiset vuodet\n_START_PARAGRAPH_\nYh\xc3\xa4 heikommasta terveydentilastaan (diabetes ja syd\xc3\xa4nkohtaukset) huolimatta Hoxha piti loppuun saakka kaikki poliittiset ohjat k\xc3\xa4siss\xc3\xa4\xc3\xa4n ja suoritti yh\xc3\xa4 uusia puhdistuksia, joissa ep\xc3\xa4luotettaviksi katsottuja poliitikkoja ja intellektuelleja murhattiin \xe2\x80\x94 viimeisen kerran vuosina 1981\xe2\x80\x931982. P\xc3\xa4\xc3\xa4ministeri Mehmet Shehu ammuttiin luultavasti maan parlamentin istunnossa, samoin kuin muutamia muita ministereit\xc3\xa4._NEWLINE_Enver Hoxha kuoli 11. huhtikuuta 1985 Tiranassa 76-vuotiaana, ja h\xc3\xa4net haudattiin Tiranan sotasankareiden hautausmaalle. H\xc3\xa4nen tilalleen puoluejohtoon astui Ramiz Alia. It\xc3\xa4-Euroopan vallankumoukset 1989 synnyttiv\xc3\xa4t Albaniassakin opiskelijoiden protestointia. Sen vuoksi uskonnon- ja matkustamisvapautta lis\xc3\xa4ttiin ja (joulukuussa 1990) sallittiin oppositiopuolueiden toiminta. Uudet levottomuudet kes\xc3\xa4kuussa 1991 johtivat kommunistihallituksen eroon, ja maaliskuussa 1992 pidetyiss\xc3\xa4 vaaleissa valtaan tuli Albanian demokraattinen puolue.  Kommunistivallan romahduksen j\xc3\xa4lkeen Hoxhan ruumis siirrettiin tavalliselle kaupungin hautausmaalle. H\xc3\xa4nelle pyhitetyst\xc3\xa4 museosta tehtiin kulttuurikeskus, ja monet h\xc3\xa4nen mukaansa nimetyt instituutiot nimettiin uudelleen.'